ከ200 ሚሊዮን ብር በላይ በሆነ ወጪ በጅግጅጋ የተገነባው መለስ ዜናዊ መታሰቢያ ሆስፒታል ተመረቀ
 ከ200 ሚሊዮን ብር በላይ በሆነ ወጪ በጅግጅጋ የተገነባውና እስከ 5 ሚሊዮን ህዝብ አገልግሎት መስጠት የሚችለው መለስ ዜናዊ መታሰቢያ ሆስፒታል ተመረቀ፡፡ሆስፒታሉ በኢፌዴሪ ጠቅላይ ሚኒስትር ኃይለማርያም ደሳለኝና የኢትዮጵያ ሶማሌ ክልል ርእሰ መስተዳድር አቶ አብዲ መሀመድ ኡመር በይፋ ተመርቋል፡፡ሆስፒታሉ  በታላቁ መሪ አቶ መለስ ዜናዊ ስም መሰየሙ አቶ መለስ ለክልሉ ያበረከቱትን የልማት አስተዋፅኦ ለመዘከር መሆኑን የክልሉ ምክትል ርእሰ መስተዳድርና የክልሉ ጤና ቢሮ ኃላፊ አቶ አብዱልፈታህ መሀመድ ሀሰን ገልፀዋል፡፡ዘመናዊ የህክምና መሳሪያዎች የተሟሉለት መለስ ዜናዊ መታሰቢያ ሆስፒታል የክልል ህክምና ፈላጊዎች በአቅራቢያቸው የጤና አገልግሎት እንዲያገኙ  እንደሚረዳም ተገልጿል፡፡ ሆስፒታሉ እስከ 5 ሚሊዮን ለሚሆን ህዝብ አገልግሎት የሚሰጥ ሲሆን ከ450 በላይ ተኝተው ለሚታከሙ ህሙማን አልጋን ጨምሮ የተለያዩ ዘመናዊ የህክምና መሳሪያዎች ተሟልተውለታል፡፡የመለስ መታሰቢያ ሆስፒታል የክልሉ የጤና አገልግሎት በማሳደግ ህብረተሰቡ  በአቅራቢያው የጤና አገልግሎት ለማግኘት ያስችላል፡፡ከክልሉ በተጨማሪ ለአጎራባች ክልሎችም አገልግሎት እንዲሰጥ ታሰቦ የተሰራ መሆኑንም አቶ አብዱልፈታህ ተናግረዋል፡፡መለስ መታሰቢያ ሆስፒታል በክልሉ ያለው የሆስፒታል ቁጥር አስር አድርሶታል፡፡የኢትዮጵያ ሶማሌ ክልል የጤና ተደራሽነት ለማሳደግና ማህበረሰቡን የጤና አገልግሎት በአቅራቢያው እንዲያገኝ እያደረገ ባለው እንቅስቃሴ 8 ዞናል ሆስፒታሎች፣ 112 ጤና ጣብያዎችና 952 ጤና ኬላዎች በክልሉ የጤና ስራ እየሰሩ ይገኛል፡፡በ8ኛው የኢትዮጵያ ብሄሮች፣ብሄረሰቦች እና ህዝቦች ቀን በዓል ላይ የተገኙት የኢፌዴሪ ጠቅላይ ሚኒስትር ኃይለማርያም ደሳለኝ በክልሉ የጤና ዘርፍ፣ የውሃ እና የመሰረተ ልማት ዝርጋታ ላይ አበረታች ስራ እየተሰራ እንዳለ መግለጻቸው ይታወሳል፡፡